text: 夫手太陰之脈，從指井之少商過于輸，行于經而入于肘之尺澤，脈外之氣血從手陽明之五里走尺以上，魚相逆順而行也，肘所自寸而下尺也，手所自尺而上寸也，肘所獨熱者腰以上熱，手所獨熱者腰以下熱，此診尺膚以候形身之上下，故與脈候之上下，反其診也，肘前乃手厥陰之尺澤，處肘後，乃手少陽之天井處，蓋以兩手下垂，上以候上，下以候下，前以候前，後以候後也，夫所謂肘所手所者，論手臂之背面，臂中掌中，魚上乃手臂之正面，背面為陽，故候形身之外，正面主陰故候腰腹腸胃之內，即尺外以候季脅，尺裏以候腹中之大義相同也，此章以手臂皮膚之前後外內候形身之上下前後外內，蓋脈內之血氣應地氣之上騰，脈外之氣血應天氣之下流，人與天地參也。